Da Nanna og Martin Krogh Hornbek fra Als ved Hadsund fik deres første dreng William, gik alt planmæssigt. Derfor forventede de også, at deres næste baby ville komme til verden uden problemer. Sådan gik det imidlertid ikke helt. - Jeg var gået én dag over termin, da veerne begyndte, og da der var syv minutter imellem dem, ringede vi til jordemoderen og aftalte, at vi ville køre mod fødegangen i Aalborg, forklarer Nanna Krogh Hornbek. Parret satte sig i bilen og satte kursen mod Aalborg, men pludseligt gik vandet, og fødslen gik i gang. - Vi havde jordemoderen i røret, så jeg var egentligt ret rolig, smiler den nybagte far Martin og fortsætter: - Nanna var temmelig presset, så jordemoderen bestilte en ambulance, og jeg foreslog, at vi mødtes på P-pladsen ved Max Jessen møbler i Terndrup. På vej mod P-pladsen begynder det at gå rigtigt stærkt, og Nanna frygter, at Martin ender med at tage imod barnet ud af bilens ene sidedør i den sneklædte rabat: - Jeg råber til ham, at vi aldrig når til Aalborg og får vist også sagt noget med, at han ender med at må åbne bagagerummet, så jeg kan føde der, griner hun, mens hun stryger sin nyfødte søn over håret. Parret når frem til parkeringspladsen, og kort efter er ambulancen fremme. Ambulanceredderne kan med det samme se, at de ikke har en chance for at nå til Aalborg i tide og beder Nanna lægge sig på båren og gøre sig klar: - Jeg får først én presseve, og så siger redderen, at ved den næste skal jeg presse til og vupti, så kom Vincent til verden, smiler den lykkelige mor. Redderne konstaterer, at den nyfødte dreng - trods stress, panik og det utraditionelle fødested - har det fint, og de kører de nybagte forældre til Sygehus Nord, hvor sygehuspersonalet konstaterer, at alle tre har det fint. Hjemme på adressen i Als er familien samlet, da TV2 Nord kommer forbi, og storebror William kysser sin nye lillebror på panden, mens forældrene løfter sløret for, at der måske en dag kan risikere at komme en efternøler.
Nanna og Martin fra Als nåede aldrig frem til fødegangen.